Middelburg-ontploffing eis eerste leweDie fabriekbrand in Middelburg. Foto: Algoa FM / Twitter ‘n 18-jarige meisie het Woensdagaand in die hospitaal aan haar beserings beswyk ná ‘n ontploffing en brand vroeër die week by ŉ parfuumfabriek in Middelburg in die Oos-Kaap. Volgens die Oos-Kaapse departement van gesondheid het sy in ŉ hospitaal in Port-Elizabeth gesterf, berig AlgoaFM. Die naam van die meisie is nog nie bekend gemaak nie. Maroela Media het vroeër berig dat meer as 30 mense Maandag brandwonde opgedoen het tydens die ontploffing by Rolfe Laboratories. Sizwe Kupelo, ŉ woordvoerder van die departement, het aan AlgoaFM gesê 20 mense ontvang nog behandeling en van hulle sal na verwagting Vrydag ontslaan word. Hy het gesê vier mense is na ŉ hospitaal in Oos-Londen oorgeplaas om daar behandeling te ontvang. Die oorsaak van die ontploffing word nog ondersoek. Bron: AlgoaFM Lees ook: Middelburg-fabriekontploffing: Alle vermiste persone gevind Foto: Middelburg-ontploffing: Talle beseer, twee dalk dood